
ก่อนหน้าที่ห้าง Future Park Rangsit แห่งนี้จะมีการปรับปรุงครั้งใหญ่และสร้างต่อเติมส่วนมอลล์แห่งใหม่ที่ชื่อ ZPELL ซึ่งสามารถเดินทะลุถึงกันได้เลยมีทางเชื่อม แต่ก่อนพื้นที่ในส่วนที่สร้างมอลล์ใหม่นี้เป็นสวนภายในห้างที่ชื่อ Alive Park และ Starbucks ที่ห้างขนาดใหญ่ตรงรอยต่อของรังสิตนี้ก็มีอยู่ 2 สาขาด้วยกันครับ คือ ที่ชั้น G (สาขาที่รีวิวนี้) และในบริเวณสวนซึ่งดูน่านั่งกว่ากันกับสาขาตรงทางเดินภายในห้างที่ผมจะรีวิวนี้ครับ หลังจากปรับปรุงห้างใหม่ ผมได้เดินสำรวจอยู่แบบรวดเร็วตรงส่วนที่เป็น ZPELL เห็นว่าอีกสาขาที่เคยอยู่ด้านนอกตรงสวนไม่มีอยู่แล้ว เหลือสาขาเดียวในห้างนี้ (ผมเข้าใจอย่างนั้น ถ้าผิดขออภัยไว้ก่อนครับ)

[ที่ตั้งสาขา:]
อยู่ชั้น G เป็นแบบ Standalone เปิดโล่งรอบด้าน ตรงกลางทางเดินของห้างเลยครับ อยู่ใกล้กับฝั่ง Central ครับ

[เมนูที่สั่งครั้งนี้:]

• Americano ปกติที่ผมมา Starbucks จะสั่งเป็นกาแฟดำร้อนแบบยืนพื้นเป็นหลักครับ นานๆทีจะสั่งเป็นพวก Frappe เพราะผมคิดว่ามันหวานเลี่ยนไปหน่อย ไม่ถูกฉโลกด้วย ยกเว้นแต่ว่าเป็นช่วงโปร เครื่องดื่มปั่นลด 50% หรือซื้อ 1 แถม 1 อย่างช่วงนี้ที่เค้าฉลองครบ 18 ปีครับ รู้สึกว่าทางเค้าจะปรับป้ายเมนูด้านบนเมื่อไม่นานมานี้ครับ คือถ้าเป็น Americano ร้อน เค้าจะเริ่มต้นเป็นขนาด Tall อยู่ที่ถ้วยละ 100 บาท แต่เค้าจะมีเขียน Remark ไว้ด้านล่างนะครับ ว่าสามารถสั่งเป็น Short ได้ ราคาลดลง 15 บาท คือ 85 บาท วันไหนดื่มพวกชากาแฟมาหลายรอบแล้ว ผมจะลดขนาดลงเป็น Short ครับ ปกติเริ่มที่ Tall อยู่แล้ว สำหรับสาขานี้ตอนที่ผมไป ก็เตรียมมาได้ปกติตามรสและกลิ่นที่ผมคุ้นเคยกับสาขาอื่นทั่วไป กลิ่นกาแฟต้องหอมรู้สึกได้ รสขมๆแต่ไม่ฝาดลิ้น ต้องดื่มแบบไม่เติมน้ำตาล

• Big Sausage Bite 75 บาท หรือพายไส้กรอกขนาดจัมโบ้นั่นเอง เค้าจะอุ่นมาเสิร์ฟให้ร้อนๆ พนักงานถามด้วยว่ารับซอสมะเขือเทศด้วยไหม แล้วแต่ชอบครับ ครั้งนี้ผมขอมาทานคู่กัน ตัวไส้กรอกผมว่าออกเค็มๆหน่อย กรอบ ไม่เหนียว ใช้ได้ ตัวแป้งพายได้กลิ่นหอมเนยดี


ที่สั่งมาทั้งหมดนี้เป็นมื้อกลางวันผมเลยครับ พอดีมีทำธุระเพิ่งเสร็จผ่านมาที่ห้างนี้เลยแวะหาไรทานและต้องการนั่งทำงานส่งเมล์ไปด้วย เลยเลือกมาลงที่ร้านกาแฟสามัญแห่งนี้ที่มีเกือบทุกห้างครับ รสชาติกาแฟและพวกเบเกอรี่มาตรฐานร้านอยู่แล้ว การบริการที่นี่ก็ดูทั่วถึงดีมีพนักงานเยอะครับ เพราะสาขาในห้างลูกค้าพลุกพล่านเกือบทั้งวัน แต่จุดเสียหลักๆเลยของสาขานี้คือพื้นที่ดูไม่ส่วนตัวเลย เพราะเปิดรอบด้านและอยู่กลางทางเดินของห้างอีกต่างหาก คนเดินผ่านไปผ่านมามองเห็นเราหมดครับ ดังนั้นสาขานี้ไม่เหมาะมานั่งใช้ทำงานต้องการสมาธิหรือคุยอะไรที่เป็นกลุ่มเท่าไหร่ครับ ให้ 3 ดาวครับ
